TACC ส่งสินค้าใหม่บุก “เซเว่นฯ” รับซัมเมอร์ มั่นใจดันรายได้ปี 62 โตตามเป้า 20%
TACC ส่งสินค้าใหม่บุก “เซเว่นฯ” รับซัมเมอร์ มั่นใจดันรายได้ปี 62 โตตามเป้า 20%
20 มี.ค. 2562

นายชัชชวี วัฒนสุข ประธานกรรมการบริหาร บริษัท ที.เอ.ซี. คอนซูเมอร์ จำกัด (มหาชน) หรือ TACC เปิดเผยว่า บริษัทฯ ยังคงเดินหน้าบุกตลาดสินค้าเครื่องดื่มเย็นโถกดในร้านเซเว่น อีเลฟเว่น โดยในช่วงเดือนมกราคมที่ผ่านมาได้เปิดตัวเครื่องดื่มสตรอว์เบอร์รี่คุกกี้แอนด์ครีม
ขณะเดียวกันในเดือนมีนาคม-เมษายน 2562 บริษัทฯได้เปิดตัวสินค้าใหม่ในกลุ่มเครื่องดื่มเย็นโถกดในเซเว่นฯเพิ่มเติม เพื่อต้อนรับช่วงซัมเมอร์ ประกอบด้วย เครื่องดื่มอัญชันน้ำผึ้งมะนาว และเครื่องดื่มชงสดในมุม All Café คือ เครื่องดื่มมะม่วงโยเกิร์ตปั่น โดยมีส่วนผสมเนื้อมะม่วง และข้าวเหนียวมะม่วง
“มั่นใจว่าสินค้าใหม่ในกลุ่มเครื่องดื่มที่เราทยอยเปิดตัวตั้งแต่ต้นปีไปจนถึงเดือนเม.ย.ที่จะถึงนี้ จะช่วยกระตุ้นยอดขายและรายได้ในช่วงครึ่งปีแรกเติบโตอย่างมีนัยสำคัญ เนื่องจากเป็นช่วงไฮซีซั่นของธุรกิจ ผลักดันรายได้ในปีนี้เติบโต 15-20% ตามเป้าหมายที่วางไว้” นายชัชชวีกล่าว
นายชัชชวี กล่าวอีกว่า ภาพรวมรายได้หลักของ TACC ยังคงมาจากการวางจำหน่ายสินค้าในเซเว่น อีเลฟเว่น ทั้งในส่วนของเครื่องดื่มเย็นในโถกด เครื่องดื่มชงสดในมุม All Cafe ซึ่งในปีนี้จะรับรู้รายได้จากการขายเครื่องดื่มช็อกโกแลต Hershey’s ที่วางจำหน่ายเต็มปีเฉพาะสาขา หลังจากได้รับการตอบรับที่ดีในปีที่ผ่านมาในฐานะเครื่องดื่มเฉพาะกาล และในปีนี้คาดว่าจะมีสินค้าตัวใหม่ที่เป็นแบรนด์ชั้นนำเข้ามาเพิ่มเติม ส่วนสินค้าในกลุ่มเบเกอรี่ที่วางจำหน่ายในร้านเซเว่น อีเลฟเว่น ปัจจุบันมีสินค้าอยู่ 2 ประเภท คือ Twist Donut และ Donut POP ซึ่งจะมีหลากหลายรสชาติใหม่ ๆ เข้ามาต่อเนื่อง